**รูปแบบการเขียนบทความฉบับเต็ม**

บทความฉบับเต็ม ควรประกอบด้วย

1. ชื่อบทความทั้งภาษาไทยและภาษาอังกฤษ

2. ชื่อและที่อยู่ของผู้เขียนบทความ

3. บทคัดย่อและคำสำคัญทั้งภาษาไทยและภาษาอังกฤษ

4. เนื้อหาโดยสมบูรณ์ของบทความ ซึ่งสามารถแบ่งออกเป็นหัวเรื่องใหญ่และหัวเรื่องรอง

5. กิตติกรรมประกาศ

6. การอ้างอิงตามระบบ APA

โดยความยาวของบทความไม่เกิน 12 หน้ากระดาษ A4 และไม่ต้องระบุเลขหน้า บทความใช้รูปแบบตัวอักษร TH SarabunPSK ขนาด 14 พอยต์ ยกเว้นชื่อบทความใช้ขนาด 20 พอยต์ ชื่อหัวเรื่องหลักและหัวเรื่องรองใช้ขนาด 16 พอยต์ ชื่อและที่อยู่ของผู้เขียน รวมถึงรูปภาพ ตาราง และสมการ ใช้ขนาด 14 พอยต์ จัดรูปแบบการพิมพ์ให้ชิดขอบทั้งสองด้านคือกระจายแบบไทย (Thai Distributed) ระยะบรรทัด 1 บรรทัด (Single line spacing) และหนึ่งสดมภ์ (Single column) ตลอดบทความ

**ขนาดและการตั้งค่าหน้ากระดาษ**

ขนาดของกระดาษที่ใช้ในการพิมพ์กำหนดให้มีขนาดมาตรฐาน A4 โดยกำหนดการตั้งค่าหน้ากระดาษดังนี้

ริมขอบกระดาษด้านบน 30 มม. (หรือ 1.18 นิ้ว)

ริมขอบกระดาษด้านล่าง 35 มม. (หรือ 1.38 นิ้ว)

ริมขอบกระดาษด้านซ้าย 35 มม. (หรือ 1.38 นิ้ว)

ริมขอบกระดาษด้านขวา 30 มม. (หรือ 1.18 นิ้ว)

**รูปแบบตัวอักษรที่ใช้**

รูปแบบตัวอักษรที่ใช้ในการพิมพ์บทความ กำหนดดังนี้

**1. ชื่อบทความ**

ชื่อบทความให้พิมพ์ตรงกลางหน้ากระดาษ ทั้งภาษาไทยและภาษาอังกฤษ โดยใช้ตัวอักษร TH SarabunPSK ขนาด 20 พอยต์ พิมพ์เป็นตัวหนา โดยแต่ละคำในชื่อภาษาอังกฤษให้พิมพ์อักษรตัวแรกเป็นตัวพิมพ์ใหญ่ (ยกเว้น คำนำหน้านาม: articles, คำสันธาน: coordinate conjunctions และ คำบุพบท: prepositions นอกจากคำเหล่านี้จะถูกใช้นำชื่อเรื่อง)

**2. ชื่อและที่อยู่ของผู้แต่ง**

ชื่อผู้แต่งให้ใช้ตัวอักษร TH SarabunPSK ขนาด 14 พอยต์ พิมพ์ที่ตำแหน่งกึ่งกลางหน้ากระดาษ เริ่มด้วยชื่อภาษาไทย ถัดมาเป็นชื่อภาษาอังกฤษ หลังชื่อผู้แต่งให้ใช้ตัวเลขอารบิคเริ่มที่ 1 ใช้อักษรแบบตัวยก (Superscript) หรือ footnote เขียนไว้ท้ายชื่อคนที่ 2 ให้ใช้ตัวยกหมายเลข 2 และเพิ่มจำนวนเมื่ออ้างถึงผู้แต่งลำดับที่เพิ่มขึ้น ให้ใส่เลขเดียวกันทั้งชื่อภาษาไทยและภาษาอังกฤษ สำหรับผู้แต่งคนที่ 1 ให้ใส่เครื่องหมายดอกจัน(\*) ตัวอักษรแบบยก ไว้ต่อจากเลข 1

ที่อยู่ของผู้แต่งทุกคนให้ใช้การเขียนในรูปแบบ footnote โดยเริ่มที่ตัวเลขอารบิค 1 ตัวอักษรแบบยก (Superscript) ตามด้วยที่อยู่ของผู้แต่งคนที่ 1 ประกอบด้วย ตำแหน่ง, สังกัด (คณะ และมหาวิทยาลัย) จังหวัด รหัสไปรษณีย์ จากนั้นขึ้นบรรทัดใหม่ ใช้ตัวยกหมายเลข 2 พิมพ์ที่อยู่คนที่ 2 และทำซ้ำเมื่ออ้างถึงผู้แต่งลำดับที่เพิ่มขึ้น เมื่อจบภาษาไทยให้ขึ้นต้นที่อยู่ของผู้แต่งลำดับที่ 1 เป็นภาษาอังกฤษ จนครบทุกคน

บรรทัดสุดท้าย เริ่มต้นด้วยเครื่องหมายดอกจัน (\*) ตัวอักษรแบบยก ใส่ที่อยู่ E-mail สำหรับติดต่อของผู้แต่งลำดับที่ 1

**3. บทคัดย่อและคำสำคัญ**

บทคัดย่อทั้งภาษาไทยและภาษาอังกฤษ ความยาวไม่เกิน 250 คำ คำว่า **บทคัดย่อ** และ **Abstract** ใช้รูปแบบตัวอักษร TH SarabunPSK ขนาด16 พอยต์ ตัวหนา พิมพ์กึ่งกลางกระดาษ เนื้อหาของบทคัดย่อใช้ตัวอักษรขนาด 14 พอยต์ จัดรูปแบบการพิมพ์ให้ชิดขอบทั้งสองด้าน คือกระจายแบบไทย (Thai Distributed) ระยะบรรทัด 1 บรรทัด (Single line spacing) หนึ่งสดมภ์ (Single column) ตลอดบทความ

คำสำคัญ 3-5 คำ ใช้ตัวอักษรขนาด 14 พอยต์

**4. หัวเรื่องหลัก**

กำหนดให้ใช้ตัวอักษร TH SarabunPSK ขนาด 16 พอยต์ ตัวหนา ให้พิมพ์ชิดซ้าย และไม่ต้องมีตัวเลขกำกับ

**5. หัวเรื่องรอง**

กำหนดให้ใช้ตัวอักษร TH SarabunPSK ขนาด 16 พอยต์ ตัวหนา ย่อหน้า: Tab จากหัวเรื่องหลัก 1 Tabเสมอ และมีตัวเลขกำกับ

**6. เนื้อหาของบทความ**

กำหนดให้ใช้ตัวอักษร TH SarabunPSK ขนาด 14 พอยต์ ตัวปกติ จัดรูปแบบการพิมพ์ให้ชิดขอบทั้งสองด้านคือ กระจายแบบไทย (Thai Distributed) ระยะบรรทัด 1 บรรทัด (Single line spacing) และหนึ่งสดมภ์ (Single column) ตลอดบทความ การขึ้นหัวเรื่องหลักและหัวเรื่องรองใหม่ให้มีการเว้นบรรทัดก่อน 1 บรรทัดเสมอ

**รูปภาพ ตาราง และสมการ**

การนำเสนอรูปภาพ ตาราง และสมการ สามารถนำเสนอต่อจากข้อความที่กล่าวถึงหรืออาจนำเสนอภายหลังจากจบหัวข้อหรือหน้าใหม่ ขนาดควรมีความพอดีไม่เกินขอบหน้ากระดาษที่ตั้งไว้

**1. รูปภาพ**

การวางตำแหน่งของรูปภาพให้จัดอยู่ตรงกึ่งกลางหน้ากระดาษ คำอธิบายรูปภาพและแหล่งที่มา ใช้ตัวอักษร TH SarabunPSK ขนาด 14 พอยต์ตัวหนา พิมพ์ไว้ใต้รูปภาพและอยู่กึ่งกลางหน้ากระดาษ ระบุหมายเลขลำดับที่ของรูปภาพด้วย เช่น รูปที่ 1, รูปที่ 2 เป็นต้น รูปภาพควรมีความคมชัด เป็นไฟล์ .jpg ขนาด 1200-2000 pixel

**2. ตาราง**

การวางตำแหน่งของตารางให้ชิดขอบซ้าย คำอธิบายตารางและแหล่งที่มา ใช้ตัวอักษร TH SarabunPSK ขนาด 14 พอยต์ตัวหนา ส่วนข้อความในตารางใช้ตัวอักษรขนาดเดียวกันแต่ตัวปกติ คำอธิบายตารางพิมพ์ไว้เหนือตาราง ชิดขอบซ้าย ส่วนที่มาของตารางพิมพ์ไว้ใต้ตาราง ชิดขอบซ้าย ระบุหมายเลขลำดับที่ของตารางด้วย เช่น ตารางที่ 1, ตารางที่ 2 เป็นต้น

**กิตติกรรมประกาศ**

หากต้องการเขียนกิตติกรรมประกาศเพื่อขอบคุณบุคคลหรือหน่วยงานที่เกี่ยวข้องสามารถเขียนได้ โดยให้อยู่หลังเนื้อหาหลักของบทความและก่อนเอกสารอ้างอิง

**การอ้างอิง**

1. การอ้างอิงในเนื้อหา

ใช้ระบบ นาม-ปี เช่น สุชาติ ประสิทธิ์รัฐสินธุ์ (2546) หรือ (Newman and Cullen,2007) หรือ (ศิริวรรณ เสรีรัตน์ และคณะ, 2546) เป็นต้น

2. การอ้างอิงท้ายบทความ

ใช้รูปแบบการเขียนอ้างอิงตามระบบ APA 7th edition โดยเรียงตามลำดับอักษร และเรียงรายการเอกสารภาษาไทยไว้ก่อนภาษาอังกฤษ

ดาวน์โหลดคำแนะนำการเขียนอ้างอิงระบบ APA 7th edition ได้ที่ https://so02.tci-thaijo.org/index.php/EDUCU/article/view/153329/111738

**การตรวจสอบก่อนการส่งบทความ**

ผู้ส่งบทความต้องส่งไฟล์บทความทั้งในรูปแบบของ MS Word และ PDF ขอความกรุณาผู้เขียนบทความตรวจสอบความสมบูรณ์ของไฟล์ ความสมบูรณ์ของเนื้อหา รวมถึงความชัดเจนของตัวหนังสือ รูปภาพ ตาราง และสมการ ก่อนที่จะส่งไฟล์ให้กับผู้จัดงาน ทั้งนี้จะถือว่าความสมบูรณ์ของบทความเป็นความรับผิดชอบโดยตรงของผู้เขียนบทความและกรรมการขอสงวนสิทธิ์ในการไม่ตอบรับบทความที่ไม่สมบูรณ์

**คำรับรองของผู้ส่งบทความ**

การส่งไฟล์บทความเข้าระบบ ถือว่าผู้ส่งบทความให้คำรับรองแล้วดังต่อไปนี้ ผู้ส่งบทความขอรับรองว่าบทความที่จัดส่งให้ไม่เคยตีพิมพ์เผยแพร่ที่ใดมาก่อน และไม่ได้อยู่ระหว่างส่งไปตีพิมพ์ในวารสารหรือการประชุมอื่น ผู้ส่งบทความขอรับรองว่า บทความเป็นผลงานของตนเองร่วมกับผู้ที่ระบุชื่อในบทความ และขอรับผิดชอบเนื้อหา ผลการศึกษา ข้อความการอ้างอิง และความเห็นตามที่ปรากฏในบทความ หากมีการฟ้องร้องเรื่องการละเมิดลิขสิทธิ์ของส่วนใดส่วนหนึ่งของบทความ หรือข้อคิดเห็นในบทความ ให้เป็นความรับผิดชอบของผู้ส่งบทความและผู้เขียนร่วมเท่านั้น พร้อมทั้งขอน้อมรับผลการพิจารณาและผลการประเมินบทความในทุกขั้นตอน